《通典》曰：獅子國，東晉時通焉，天竺旁國也，西海之中，延袤二千餘里。多出奇寶。其地和適，無冬夏之異，五谷隨人所種，不需時節。其國舊無人，止有鬼神，有龍居之。諸國商估來共市易，鬼不見其形，但出珍寶，明其所堪價，商人依價取之。諸國人聞其土樂，因此競至，或有停住者，遂成大國。能馴養獅子，遂以為名。風俗與婆羅門同，而尤事佛法。安帝義熙初，遣使獻玉佛像。像高四尺二寸，玉色潔潤，形制殊特，殆非人功，歷晉、宋代，在建康瓦官寺。
又曰：宋文帝元嘉五年，其王剎利摩訶南遣使貢獻。梁武帝大通元年，后王迦葉伽羅訶犁耶亦使使貢獻。